CELEX: 52021PC0327
Language: lt
Date: 2021-06-25
Title: Pasiūlymas TARYBOS REGLAMENTAS kuriuo iš dalies keičiamas Reglamentas (ES, Euratomas) Nr. 609/2014, siekiant užtikrinti valstybėms narėms didesnį nuspėjamumą ir patikslinti ginčų, kylančių teikiant tradicinius, PVM ir BNP pagrįstus nuosavus išteklius, sprendimo procedūras

EUROPOS KOMISIJA
            Briuselis, 2021 06 25
            COM(2021) 327 final
            2021/0161(NLE)
            Pasiūlymas
            TARYBOS REGLAMENTAS 
            kuriuo iš dalies keičiamas Reglamentas (ES, Euratomas) Nr. 609/2014, siekiant užtikrinti valstybėms narėms didesnį nuspėjamumą ir patikslinti ginčų, kylančių teikiant tradicinius, PVM ir BNP pagrįstus nuosavus išteklius, sprendimo procedūras
            
               
         
         
            
               AIŠKINAMASIS MEMORANDUMAS
            
            
               1.PASIŪLYMO APLINKYBĖS
            
            
               •Pasiūlymo pagrindimas ir tikslai
            
            
               
                  Šio pasiūlymo tikslas – pagal Sutarties dėl Europos Sąjungos veikimo 322 straipsnio 2 dalį išdėstyti nuostatas, būtinas siekiant nustatyti nuosavų išteklių teikimo metodus ir tvarką. 
               
               
                  Šis pasiūlymas atitinka 2020 m. liepos mėn. Europos Vadovų Tarybos išvadas
                     1
                  , kuriose Komisijos „prašoma įvertinti galimybę pateikti pasiūlymą dėl Tarybos reglamento dėl nuosavų išteklių teikimo peržiūros, kad būtų galima įveikti nuosavų išteklių teikimo iššūkius“.
               
               
                  Šiuo pasiūlymu siekiama iš dalies pakeisti Tarybos reglamentą (ES, Euratomas) Nr. 609/2014
                     2
                  , kuriuo drauge su Sprendimu dėl nuosavų išteklių
                     3
                   nustatoma tradicinių nuosavų išteklių, pridėtinės vertės mokesčiu pagrįstų nuosavų išteklių ir bendrosiomis nacionalinėmis pajamomis pagrįstų nuosavų išteklių teikimo ES biudžetui tvarka ir terminai.
               
               
                  Nors Tarybos reglamentas (ES, Euratomas) Nr. 609/2014 suteikė tvirtą ir stabilų pagrindą ES finansavimo mechanizmui, panašu, kad reikėtų patobulinti esamas nuostatas dėl nuosavų išteklių teikimo būtent tuo tikslu, kad valstybėms narėms būtų užtikrintas didesnis nuspėjamumas ir kad būtų nustatytos ginčų sprendimo procedūros. 
               
               
                  Šiuo pasiūlymu nustatoma kruopščiai parengta sistema, kuria užtikrinama, kad į ES biudžetą būtų nuolat ir laiku mokami įnašai, kurie būtini sklandžiam ES nuosavų išteklių sistemos veikimui, kasdieniam Sąjungos biudžeto valdymui, taigi ir visos ES veikimui užtikrinti.
               
               
                  Viena iš naujovių – skundų sprendimo peržiūros procedūra, kurią nustatyti prašė daugelis valstybių narių. Procedūra kodifikuojamos ir sustiprinamos procedūrinės taisyklės, taikomos Komisijos ir valstybių narių keitimuisi informacija apie nuosavų išteklių teikimą. Pasiūlyme taip pat atspindėta dabartinė mokėjimo su išlygomis praktika, kuri atveria galimybę kelti bylą dėl nepagrįsto praturtėjimo prieš Komisiją pagal SESV 268 straipsnį ir 340 straipsnio 2 dalį. 
               
               
                  Pasiūlymu iš dalies keičiamos taisyklės dėl delspinigių už pavėluotus mokėjimus įvairiais lygmenimis. Bazinę normą viršijantis delspinigių padidinimas Tarybos reglamentu (ES, Euratomas) 2016/804 jau apribotas iki 16 procentinių punktų. Dabartiniu pasiūlymu delspinigių padidinimo apribojimo taikymo sritis išplečiama, įtraukiant į ją visus atvejus. Šis sprendimas tiesiogiai susijęs su valstybių narių pateiktomis pastabomis apie Tarybos reglamente (ES, Euratomas) Nr. 609/2014 numatytas labai aukštas delspinigių normas, taikytas atvejams, apie kuriuos jau buvo žinoma iki 2016 m. spalio 1 d. Pasiūlymu taip pat nuo 500 EUR iki 1 000 EUR padidinama riba, kurios neviršijus atsisakoma siekti atgauti delspinigius. Be to, nustatytas tradicinių nuosavų išteklių sumų laikymo „B“ sąskaitose terminas, kurio trukmė – 10 metų. 
               
               
                  Siekiant padidinti nacionalinių įnašų į ES biudžetą nuspėjamumą, pasiūlymu iš dalies keičiama metinio balanso tikslinimo tvarka ir valstybių narių prievolė teikti patikslintas sumas nukeliama į N+2 metus. Supaprastinti nacionalines biudžeto procedūras prašė daugelis valstybių narių.
               
               
                  Be to, į pasiūlymą įtrauktas naujas straipsnis, kuriuo kodifikuojama išankstinio mokėjimo tvarka – tai taip pat padaryta valstybių narių prašymu. Pasiūlyme taip pat numatyta galimybė Komisijai sukurti centralizuotą nuosavų išteklių sąskaitą. 
               
               
                  Pasiūlymas yra įtrauktas į platesnį dokumentų rinkinį, kuris apima Tarybos reglamentą (ES, Euratomas) 2021/770 dėl neperdirbtų plastiko pakuočių atliekų kiekiu pagrįstų nuosavų išteklių apskaičiavimo, dėl tų nuosavų išteklių teikimo metodų ir tvarkos, dėl priemonių, skirtų grynųjų pinigų poreikiui patenkinti, ir dėl bendrosiomis nacionalinėmis pajamomis pagrįstų nuosavų išteklių tam tikrų aspektų
                     4
                   ir pasiūlymus dėl naujų nuosavų išteklių, kurie turėtų būti netrukus priimti, kaip numatyta 2020 m. gruodžio 16 d. Tarpinstituciniame susitarime
                     5
                  . 
               
               
                  Galiausiai yra pasiūlyta įtraukti Vokietiją kaip šalį, kuriai taikoma įnašų korekcija sumažinant fiksuotąja suma, o nuoroda į Jungtinei Karalystei taikytą korekciją yra išbraukta. 
               
               
                  Komisijos pasiūlymas išsamiau paaiškintas tolesniame 5 skirsnyje. Šio aiškinamojo memorandumo 6 skirsnyje taip pat pateiktas Komisijos atliktas Tarybos reglamento (ES, Euratomas) Nr. 609/2014 vertinimas, kurį atlikti prašė Europos Vadovų Taryba savo 2020 m. liepos mėn. išvadose. 
               
               
                  Nuostatos dėl visų nuosavų išteklių teikimo turėtų būti sujungtos atliekant jų būsimą peržiūrą, įskaitant naujus pasiūlytus reglamentus, susijusius su naujų nuosavų išteklių teikimu.
               
            
            
               •Suderinamumas su toje pačioje politikos srityje galiojančiomis nuostatomis
            
            
               
                  Teisinis šio reglamente pagrindas yra SESV 322 straipsnio 2 dalis. Pasiūlymas papildo kitus teisės aktus dėl nuosavų išteklių, pvz., Tarybos sprendimą (ES, Euratomas) 2020/2053
                     6
                  , Tarybos reglamentą (ES, Euratomas) 2021/768
                     7
                  , Tarybos reglamentą (ES, Euratomas) 2021/769
                     8
                   ir Tarybos reglamentą (ES, Euratomas) 2021/770. 
               
            
            
               •Suderinamumas su kitomis Sąjungos politikos sritimis
            
         
         
            
               
                  Nuosavų išteklių valdymas pagrįstas tinkamu kitų sričių Sąjungos politikos taikymu:
               
            
            
               –tradiciniai nuosavi ištekliai (daugiausia muitai, prekybos apsaugos muitai ir cukraus išlyginamieji mokesčiai) susiję su muitų sąjunga, bendra prekybos politika ir bendra žemės ūkio politika;
            
            
               –pridėtinės vertės mokesčiu pagrįsti nuosavi ištekliai susiję su bendrąja rinka ir mokesčių politika.
            
            
               2.TEISINIS PAGRINDAS, SUBSIDIARUMO IR PROPORCINGUMO PRINCIPAI
            
            
               •Teisinis pagrindas
            
            
               
                  Šio pasiūlymo teisinis pagrindas yra SESV 322 straipsnio 2 dalis. 
               
            
            
               •Subsidiarumo principas (neišimtinės kompetencijos atveju) 
            
            
               
                  Netaikomas. 
               
            
            
               •Proporcingumo principas
            
            
               
                  Pasiūlymu siekiama užtikrinti valstybėms narėms didesnį nuspėjamumą nuosavų išteklių teikimo ES biudžetui srityje ir patvirtinti ginčų sprendimo procedūras. Pasiūlymas atitinka proporcingumo principą, nes juo neviršijama to, kas būtina ir proporcinga šiam tikslui tinkamai pasiekti. 
               
            
            
               •Priemonės pasirinkimas
            
            
               
                  SESV 322 straipsnio 2 dalyje nenurodyta, kokia priemonė turi būti naudojama
                     9
                  . Tačiau pagal Tarybos sprendimo 2014/335/ES, Euratomas 8 straipsnio 2 dalį ir Tarybos sprendimo (ES, Euratomas) 2020/2053 9 straipsnio 3 dalį reikalaujama, kad valstybės narės teiktų Komisijai išteklius „pagal reglamentus“, priimtus pagal SESV 322 straipsnio 2 dalį. 
               
               
                  Be to, pasiūlymu iš dalies keičiamas Tarybos reglamentas (ES, Euratomas) Nr. 609/2014 dėl nuosavų išteklių teikimo. Todėl naudoti reglamentą kaip pasirinktą priemonę tinkama. 
               
            
            
               3.EX POST VERTINIMO, KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI
            
            
               •Galiojančių teisės aktų ex post vertinimas / tinkamumo patikrinimas
            
            
               
                  Rengdama šį pasiūlymą, Komisija pateikė valstybėms narėms, Europos Parlamentui ir Europos Audito Rūmams išsamų klausimyną, siekdama įvertinti Tarybos reglamento (ES, Euratomas) Nr. 609/2014 turinį ir praktinį veikimą. Klausimyno atsakymai patvirtino, kad minėtas reglamentas apskritai veikė tinkamai. Vis dėlto valstybės narės taip pat pateikė keletą prašymų dėl jo patobulinimo. 
               
               
                  Rengiant pasiūlymą taip pat atsižvelgta į išsamios diskusijos apie Tarybos reglamentu (ES, Euratomas) Nr. 609/2014 nustatytą sistemą Tarybos Nuosavų išteklių darbo grupėje ir keleto dvišalių Komisijos ir valstybių narių, Europos Parlamento bei Europos Audito Rūmų susitikimų rezultatus.
               
            
            
               4.POVEIKIS BIUDŽETUI
            
            
               
                  Pasiūlymu siekiama sustiprinti Tarybos reglamento (ES, Euratomas) Nr. 609/2014 veikimą ir visų pirma pagerinti tvarką, pagal kurią valstybės narės teikia nuosavus išteklius. Todėl pasiūlymu prisidedama prie dabartinės nuosavų išteklių sistemos tobulinimo. 
               
               
                  Palyginti su Tarybos reglamentu (ES, Euratomas) Nr. 609/2014, dėl šio pasiūlymo žmogiškųjų ir administracinių išteklių poreikis nepakistų. Tačiau delspinigių normos padidinimo apribojimo taikymas visiems atvejams lems tai, kad į ES biudžetą bus mažiau surenkama delspinigių pajamų. Jo finansinis poveikis, nustatytas remiantis kelerių praėjusių metų (nuo Tarybos reglamento (ES, Euratomas) 2016/804 įsigaliojimo) orientacinėmis sumomis, yra 27,5 mln. EUR per metus. 
               
            
         
         
            
               5.KITI ELEMENTAI
            
            
               •Išsamus konkrečių pasiūlymo nuostatų paaiškinimas
            
            
               
                  Nuosavų išteklių teisės aktų, įskaitant nuosavų išteklių teikimo metodus ir tvarką, taikymą nuolat aptaria Nuosavų išteklių patariamasis komitetas.
               
               
                  Komisijos pasiūlymą galima apibendrinti taip:
               
               
                  I ir II skyriai „Bendrosios nuostatos“ ir „Nuosavų išteklių sąskaitos“
               
               
                  Šiuose skyriuose jokių dalinių pakeitimų nėra. 
               
               
                  III skyrius „Nuosavų išteklių teikimas“ 
               
               
                  Pagal 9 straipsnio 1 dalį numatyta galimybė Komisijai sukurti centralizuotą nuosavų išteklių sąskaitą. Šiuo metu šias nuosavų išteklių sąskaitas tvarko tik valstybės narės. Ateityje Komisija turėtų galėti modernizuoti jos vardu atidarytų sąskaitų valdymą. Sumažinus nuosaviems ištekliams rinkti naudojamų banko sąskaitų skaičių bus užtikrintas didesnis veiksmingumas ir bus galima vadovautis bendru požiūriu į grynųjų pinigų valdymą.
               
               
                  10a straipsnio 2 dalis dėl PVM ir BNP pagrįstų nuosavų išteklių papildoma specialia dalimi, pagal kurią suteikiama galimybė kiekvienu konkrečiu atveju atlikti išankstinius mokėjimus. Šia nuostata užtikrinama, kad bet kokias išlaidas, susijusias su išankstiniu mokėjimu, padengtų mokėjimą atliekanti valstybė narė. 
               
               
                  10b straipsnio 5 dalimi ankstesnių finansinių metų PVM ir BNP pagrįstų nuosavų išteklių patikslinimų sumų pateikimo data nukeliama iki metų, einančių po metų, kuriais Komisija informavo valstybes nares apie šias sumas, kovo mėn. pirmos darbo dienos.
               
               
                  10b straipsnio 7 dalimi nustatomas laikotarpis, kuriuo valstybės narės gali prašyti Komisijos peržiūrėti PVM pagrįstų nuosavų išteklių teikimą, o 13 straipsnio 5 dalimi šis laikotarpis nustatomas tradiciniams nuosaviems ištekliams. 
               
               
                  Siekiant užkirsti kelią labai didelių delspinigių sumų susikaupimui, Tarybos reglamentu (ES, Euratomas) 2016/804 už pavėluotą nuosavų išteklių mokėjimą skaičiuojamų delspinigių normos padidinimui nustatytas apribojimas iki 16 procentinių punktų. Tas apribojimas buvo taikomas delspinigiams, skaičiuojamiems pavėlavus sumokėti nuosavus išteklius, kurie buvo mokėtini po to reglamento įsigaliojimo dienos, t. y. po 2016 m. spalio 1 d., arba iki tos dienos, jeigu apie tuos nuosavus išteklius Komisija arba atitinkama valstybė narė sužinojo tik po tos dienos. Ta taisyklė išdėstyta Tarybos reglamento (ES, Euratomas) Nr. 609/2014 12 straipsnio 5 dalies trečioje pastraipoje. Pasiūlymu delspinigių padidinimo apribojimo taikymo sritis išplečiama, įtraukiant į ją visus atvejus, kuriems šiuo metu apribojimas netaikomas. Tačiau apribojimas nebus taikomas jokiai delspinigių sumai, apie kurią valstybei narei jau bus pranešta iki šio pasiūlymo įsigaliojimo dienos.
               
               
                  12 straipsnio 3 dalyje taip pat siūloma nuo 500 EUR iki 1 000 EUR padidinti ribą, kurios neviršijus atsisakoma siekti atgauti delspinigių sumas. 
               
            
            
               13 straipsnio 2 dalies penktoje pastraipoje nustatomas neatgautinoms sumoms taikomas bendras terminas, per kurį sumos turi būti pašalintos iš atskiros sąskaitos, siekiant užtikrinti, kad atvejai atskirose sąskaitose būtų nuolat peržiūrimi. 
            
            
               
                  Galiausiai 6 ir 10a straipsniai yra suderinti su naujuoju Sprendimu dėl nuosavų išteklių, kad būtų galima įtraukti Vokietiją kaip šalį, kuriai taikoma įnašų korekcija sumažinant fiksuotąja suma, o nuoroda į Jungtinei Karalystei taikytą korekciją abiejuose straipsniuose išbraukiama. 
               
               
                  IIIa skyrius „Mokėjimas su išlygomis ir peržiūros procedūra“
               
               
                  Įtraukiamas naujas IIIa skyrius. Naujame 13a straipsnyje numatoma galimybė valstybėms narėms teikti sumas su išlygomis. Šia galimybe kodifikuojama dabartinė praktika.
               
               
                  Nauju 13b straipsniu nustatoma peržiūros procedūra, taikoma akivaizdaus valstybės narės ir Komisijos nesutarimo atveju. Šioje naujoje procedūroje numatomi aiškesni terminai ir įpareigojimai, taikomi tiek valstybėms narėms, tiek Komisijai. Ja užtikrinamas konstruktyvus dialogas dėl konkrečių ginčytinų sumų ir siekiama abiem šalims sudaryti geresnes sąlygas pasiekti susitarimą. 
               
            
            
               6.PRIEDAS
            
            
               •
                     Komisijos atliktas Tarybos reglamento (ES, Euratomas) Nr. 609/2014 vertinimas
            
         
         
            
               Vykdydama Europos Vadovų Tarybos pavedimą, Komisija atliko Tarybos reglamento (ES, Euratomas) Nr. 609/2014 turinio vertinimą, atsižvelgdama į poreikį užtikrinti nuosavų išteklių mokėjimų teisėtumą ir tvarkingumą. Tai taip pat ypač svarbu atsižvelgiant į būsimus naujus nuosavus išteklius. 
            
            
               Nepaisant apskritai teigiamų reglamento veikimo rezultatų, valstybės narės prašė atlikti pakeitimų keliose srityse. Tarybos nuosavų išteklių darbo grupės diskusijose per pastaruosius dvejus metus ypatingas dėmesys buvo skiriamas:
            
            
               ·taikomoms taisyklėms dėl delspinigių už pavėluotus mokėjimus;
            
            
               ·sąlyginiams mokėjimams ir valstybių narių teisėms į gynybą; 
            
            
               ·išankstiniams nuosavų išteklių mokėjimams;
            
            
               ·nuosavų išteklių sumų teikimo išimtims pagal 13 straipsnio 2 dalies antrą pastraipą;
            
            
               ·nurašymo atvejų vertinimui;
            
            
               ·PVM ir BNP pagrįstų nuosavų išteklių patikslinimams;
            
            
               ·nuostatų dėl nuosavų išteklių teikimo sujungimui. 
            
            
               Atlikdama peržiūrą, Komisija išsamiai įvertino visus klausimus, kuriuos valstybės narės kėlė dėl nuosavų išteklių teikimo sistemos veikimo, ir priėjo prie išvadų, kurios paaiškinamos toliau. Remiantis šiomis išvadomis parengtas Komisijos priimtas pasiūlymas dėl dalinio pakeitimo.
            
            
               Taikomos taisyklės dėl delspinigių už pavėluotus mokėjimus
            
            
               ES biudžetas priklauso nuo laiku atliekamų mokėjimų. Delspinigiai už pavėluotą mokėjimą yra veiksminga tuo tikslu taikoma paskata. Europos Sąjungos Teisingumo Teismas daug kartų, o paskutinį kartą savo sprendime C-575/18 P patvirtino, kad prievolė mokėti delspinigius yra neatskiriama nuo prievolės teikti nuosavus išteklius Komisijai.
            
            
               Pastebima, kad nuo tada, kai 2016 m. spalio 1 d. įsigaliojo nuostata dėl delspinigių normos padidinimo apribojimo, mokėtinų delspinigių sumos gerokai sumažėjo. Iki tos dienos jokia viršutinė riba nebuvo taikoma, tad delspinigiai kaupdavosi, kol būdavo išmokėta pagrindinė suma. Nustačius apribojimą, delspinigių suma tapo apribota iki 16 procentinių punktų už visą vėlavimo laikotarpį. 22 su apribojimu susijusių atvejų pavyzdys rodo, kad mokėtina delspinigių suma iš viso sumažėjo 9 mln. EUR, palyginti su metodu, taikytu prieš nustatant apribojimą. Šiais atvejais valstybės narės buvo atleistos nuo prievolės sumokėti pavėluotų delspinigių sumą, sudarančią 83 proc. delspinigių sumos, kurią buvo faktiškai prašyta sumokėti. 
            
            
               Tačiau delspinigių normos padidinimo apribojimas taikomas tik atvejams po 2016 m. spalio 1 d. Atvejams, apie kuriuos jau buvo žinoma iki 2016 m. spalio 1 d., apribojimas netaikomas. Todėl buvo keletas atvejų, kai mokėtina delspinigių suma buvo gana didelė. Apribojimo taikymo srities išplėtimas, įtraukiant į ją visus atvejus, siejamas su neatsakingo elgesio rizika, tačiau vis dėlto atrodo, kad jis yra naudingas siekiant supaprastinti dabartinę sistemą, kuri yra gana sudėtinga. 
            
            
               Sąlyginiai mokėjimai ir valstybių narių teisės į gynybą
            
            
               Kalbant apie valstybių narių teises į gynybą ir teisminę apsaugą, neseniai priimtame sprendime C-575/18 P Teismas patvirtina, kad pagal galiojančius teisės aktus dėl nuosavų išteklių valstybės narės jau gali veiksmingai naudotis teisėmis į gynybą. Vis dėlto aiškumo ir skaidrumo sumetimais naudinga nustatyti aiškesnius terminus, taikytinus Komisijos ir valstybių dialogui ir keitimuisi informacija nesutarimo atveju. 
            
            
               Išankstiniai nuosavų išteklių mokėjimai
            
            
               Tarybos reglamente (ES, Euratomas) Nr. 609/2014 nėra nuostatos, pagal kurią būtų leidžiama iš anksto mokėti nuosavus išteklius. Vis dėlto būta atvejų, būtent susijusių su pavėluotu taisomųjų biudžetų patvirtinimu (pvz., TB Nr. 8/2013, TB Nr. 6/2016 ir TB Nr. 6/2018), kai valstybės narės, paprašiusios Komisijos sutikimo ir jį gavusios, sumokėjo savo nacionalinius įnašus iki nustatytos mokėjimo datos. Tais atvejais Komisija neprieštaravo mokėjimams, jei buvo laikomasi konkrečių sąlygų. Siekdama užtikrinti teisinį tikrumą, Komisija siūlo aiškiai numatyti šią galimybę.
            
            
               Nuosavų išteklių sumų teikimo išimtys pagal 13 straipsnio 2 dalies antrą pastraipą
            
            
               Reglamento (ES, Euratomas) Nr. 609/2014 13 straipsnyje numatyta procedūra, vadinama nurašymo procedūra, pagal kurią vykdoma galimos valstybių narių finansinės atsakomybės už didesnes nei 100 000 EUR neatgautinas tradicinių nuosavų išteklių sumas stebėsena. Paskutinio iš dalies keičiančio Tarybos reglamento (ES, Euratomas) 2016/804 13 straipsnio 2 dalies antroje pastraipoje buvo nustatyta galimybė atleisti valstybes nares nuo pareigos į Sąjungos biudžetą pateikti tradicinių nuosavų išteklių sumas, kurios tampa neatgautinos dėl atidėto įskaitymo į sąskaitas arba atidėto pranešimo apie skolas muitinei, kad nebūtų pakenkta nusikalstamų veikų tyrimams, turintiems poveikį Sąjungos finansiniams interesams. Nuo tada, kai šie pokyčiai buvo nustatyti 2016 m., nė viena valstybė narė nėra pateikusi Komisijai nurašymo atvejo pagal 13 straipsnio 2 dalies antrą pastraipą. Komisija toliau įdėmiai stebi pokyčius šioje srityje, bet būtinybės ar pagrindo kokiems nors pakeitimams, regis, kol kas nėra.
            
         
         
            
               Nurašymo atvejų vertinimas
            
            
               Pagal Reglamento (ES, Euratomas) Nr. 609/2014 13 straipsnyje nustatytą nurašymo procedūrą vykdoma galimos valstybių narių finansinės atsakomybės už didesnes nei 100 000 EUR neatgautinas tradicinių nuosavų išteklių sumas stebėsena. Pagal šią procedūrą Komisija teikia savo nuomonę apie tai, ar tradicinių nuosavų išteklių sumos tampa neatgautinos dėl priežasčių, už kurias valstybės narės nėra atsakingos. Komisija nagrinėja ataskaitas apie nurašymą siekdama įvertinti, kaip stropiai valstybės narės stengėsi nustatyti ir atgauti iš ekonominės veiklos vykdytojų tradicinių nuosavų išteklių (muitų) sumas. Komisija visada stengiasi laiku pateikti savo pastabas dėl nurašymo ataskaitų. Pagal Tarybos reglamento (ES, Euratomas) Nr. 609/2014 13 straipsnio 4 dalį reikalaujama, kad Komisija pateiktų savo pastabas per šešis mėnesius nuo tada, kai reikiama informacija buvo pateikta. Šiuo metu tai yra vienintelis Komisijai taikomas teisinis terminas, kurio ji visada laikosi. 
            
            
               Vis dėlto Komisija pripažįsta, kad vertinant atskirus nurašymo atvejus dažnai reikia pakartotinio keitimosi informacija su valstybėmis narėmis, kuris bendromis valstybių narių ir Komisijos pastangomis galėtų vykti sparčiau. Dar svarbiau tai, kad valstybių narių prašymams peržiūrėti ginčytinus atvejus po pirmojo Komisijos atlikto vertinimo kol kas nėra taikomi teisiniai terminai, tad kartais susidaro daug vėlavimų. Atsižvelgdama į tai, Komisija siūlo nustatyti papildomus privalomus terminus, taikytinus bendravimui su valstybėmis narėmis.
            
            
               PVM ir BNP pagrįstų nuosavų išteklių patikslinimai
            
            
               Šiuo metu reikalaujama, kad valstybės narės pateiktų praeitų finansinių metų PVM ir BNP pagrįstų nuosavų išteklių patikslinimus („likučius“) n+1 metų birželio mėn. pirmą darbo dieną. Bendra patikslinimų suma nedelsiant perskirstoma valstybėms narėms atsižvelgiant į jų atitinkamas BNP pagrįstų nuosavų išteklių dalis, kad būtų išvengta padėties, kai valstybės narės sumoka didesnes sumas iš anksto, o joms tenkančią perskirstytos visos patikslintos sumos dalį gauna tik po keleto mėnesių. Šie metiniai patikslinimai visiškai nedaro jokio poveikio ES biudžetui, bet gali turėti reikšmingų finansinių padarinių valstybėms narėms. Keletas valstybių narių paprašė atlikti procedūros pakeitimų, kad būtų padidintas nuspėjamumas ir supaprastintos jų nacionalinės biudžeto procedūros. Tikslinga pateikti atitinkamą pasiūlymą dėl dalinio pakeitimo, perkeliant valstybių narių prievolę teikti patikslintas sumas į kitus metus, net jei yra pripažįstama, kad dėl to taip pat bus vėlavimo valstybėms narėms teikiant grynuosius pinigus neigiamoms patikslintoms sumoms finansuoti. Valstybės narės nepareiškė jokių prieštaravimų dėl šio vėlavimo.
            
            
               Nuostatų dėl nuosavų išteklių teikimo sujungimas
            
            
               Šiuo metu valstybių narių tvirtinamas naujasis Sprendimas dėl nuosavų išteklių jau apima naują nuosavą išteklių, kuris yra pagrįstas plastiko pakuočių atliekų kiekiu, taip pat yra pasiūlytas atitinkamas Tarybos reglamentas dėl nuosavų išteklių teikimo (MAR2, Nr. 2018/0131)], kurį šiuo metu svarsto Taryba ir Europos Parlamentas. 
            
            
               Kaip nustatyta 2020 m. gruodžio 16 d. Tarpinstituciniame susitarime, Komisija ketina pateikti pasiūlymus dėl skaitmeninio mokesčio, pasienio anglies dioksido korekcinio mechanizmo ir peržiūrėtos ES apyvartinių taršos leidimų prekybos sistemos, taip pat iki 2021 m. birželio mėn. pateikti pridedamą pasiūlymą dėl naujų nuosavų išteklių, kad jie būtų nustatyti iki 2023 m. sausio 1 d. 
            
            
               
                  Nuostatos dėl visų nuosavų išteklių teikimo turėtų būti sujungtos atliekant jų būsimą peržiūrą, įskaitant naujus pasiūlytus reglamentus, susijusius su naujų nuosavų išteklių teikimu.
               
            
            
               2021/0161 (NLE)
            
            
               Pasiūlymas
            
            
               TARYBOS REGLAMENTAS
            
            
               kuriuo iš dalies keičiamas Reglamentas (ES, Euratomas) Nr. 609/2014, siekiant užtikrinti valstybėms narėms didesnį nuspėjamumą ir patikslinti ginčų, kylančių teikiant tradicinius, PVM ir BNP pagrįstus nuosavus išteklius, sprendimo procedūras
            
            
               EUROPOS SĄJUNGOS TARYBA,
            
            
               atsižvelgdama į Sutartį dėl Europos Sąjungos veikimo ir ypač į jos 322 straipsnio 2 dalį,
            
            
               atsižvelgdama į Europos atominės energijos bendrijos steigimo sutartį ir ypač į jos 106a straipsnį,
            
            
               atsižvelgdama į Europos Komisijos pasiūlymą,
            
            
               atsižvelgdama į Europos Parlamento nuomonę
                  10
               , 
            
            
               atsižvelgdama į Europos Audito Rūmų nuomonę, 
            
            
               kadangi:
            
         
         
            
               1.nors Tarybos reglamentas (ES, Euratomas) Nr. 609/2014
                  11
                suteikė tvirtą ir stabilų pagrindą ES finansavimo mechanizmui, siekiant užtikrinti valstybėms narėms didesnį nuspėjamumą ir patikslinti ginčų sprendimo procedūras būtina patobulinti nuostatas dėl nuosavų išteklių teikimo; 
            
            
               2.šiuo metu Komisijos vardu atidarytas nuosavų išteklių sąskaitas valdo tik valstybės narės. Sumažinus nuosaviems ištekliams rinkti naudojamų banko sąskaitų skaičių būtų užtikrintas didesnis veiksmingumas ir būtų galima vadovautis bendru požiūriu į grynųjų pinigų valdymą. Siekiant modernizuoti nuosavų išteklių sąskaitų valdymą, Komisija turėtų turėti galimybę sukurti centralizuotą nuosavų išteklių sąskaitą; 
            
            
               3.pagal Reglamentą (ES, Euratomas) Nr. 609/2014 valstybės narės negali atlikti išankstinių mokėjimų. Vis dėlto praeityje kai kurios valstybės narės Komisijai sutikus mokėjo savo nacionalinius įnašus iš anksto. Dėl teisinio tikrumo valstybėms narėms turėtų būti suteikta galimybė kiekvienu konkrečiu atveju atlikti išankstinius mokėjimus, apie tai iš anksto pranešus Komisijai. Jei kuri nors valstybė narė naudojasi šia galimybe, teisingumo sumetimais kitos valstybės narės neturėtų dengti jokių su šiuo išankstiniu mokėjimu susijusių išlaidų, pvz., neigiamų palūkanų; 
            
            
               4.siekiant užtikrinti didesnį nacionalinių biudžeto procedūrų nuspėjamumą, data, kada valstybės narės turi sumokėti patikslintas praeitų finansinių metų PVM ir BNP pagrįstų nuosavų išteklių sumas, turėtų būti perkelta į kitų metų kovo mėn.; 
            
            
               5.siekiant turėti patikimą biudžetą, kurio reikia Sąjungos politikos tikslams finansuoti, delspinigių apskaičiavimo procedūra visų pirma turėtų būti užtikrinama, kad būtų laiku teikiama visa nuosavų išteklių suma;
            
            
               6.reikia atitinkamai pritaikyti dabartinę viršutinę ribą, taikomą delspinigių sumoms, kurios neviršijus atsisakoma siekti jas atgauti. Todėl būtina padidinti sumą, kurios atveju atsisakoma siekti atgauti delspinigius, kad būtų padidintas atgavimo procedūrų veiksmingumas; 
            
            
               7.siekiant užtikrinti sistemos proporcingumą ir kartu išlaikyti jos atgrasomąjį poveikį, Reglamentu (ES, Euratomas) Nr. 609/2014 bazinę normą viršijantis delspinigių padidinimas apribotas iki 16 procentinių punktų. Šis apribojimas iki 16 procentinių punktų yra taikomas tik visais tais atvejais, apie kuriuos sužinota po to, kai įsigaliojo Tarybos reglamentas (ES, Euratomas) 2016/804
                  12
               . Todėl tais atvejais, kurie jau buvo žinomi prieš įsigaliojant Reglamentui (ES, Euratomas) 2016/804, kai kalbama apie ypač didelę delspinigių sumą, ta riba negali būti taikoma, nepriklausomai nuo to, ar valstybėms narėms jau buvo pranešta apie delspinigių sumą. Tais atvejais tebėra reikalaujama, kad valstybės narės sumokėtų delspinigių sumas, kurios nėra proporcingos, palyginti su mokėtina pagrindine suma. Siekiant patikslinti ir supaprastinti Reglamento (ES, Euratomas) Nr. 609/2014 nuostatas, padidinimo apribojimas iki 16 procentinių punktų turėtų būti taikomas bet kokiai palūkanų sumai, apie kurią valstybei narei nebuvo pranešta prieš įsigaliojant šiam reglamentui; 
            
            
               8.kad būtų užtikrintas patikimas Reglamento (ES, Euratomas) Nr. 609/2014 6 straipsnio 3 dalies antroje pastraipoje nurodytos atskiros sąskaitos valdymas, neužtikrintos sumos turi būti įvertinamos ir sutvarkomos per priimtiną laikotarpį. Todėl Reglamento (ES, Euratomas) Nr. 609/2014 nuostatos dėl neatgautinų sumų turėtų būti iš dalies pakeistos, kad būtų nustatytas bendras terminas, iki kurio sumos turi būti pašalintos iš tos atskiros sąskaitos, siekiant užtikrinti, kad atvejai šioje atskiroje sąskaitoje būtų nuolat peržiūrimi; 
            
            
               9.Reglamente (ES, Euratomas) Nr. 609/2014 nustatytas tik vienas terminas, nurodytas 13 straipsnio 4 dalyje, pagal kurią reikalaujama, kad Komisija pateiktų savo pastabas atitinkamai valstybei narei per šešis mėnesius nuo dienos, kurią ta valstybė narė gavo ataskaitą. Kad būtų laiku vykdomi tolesni veiksmai, susiję su nurašymo ataskaitomis, ir remiamas skubus bei visiškai skaidrus valstybės narės sprendimo nepateikti neatgautinų tradicinių nuosavų išteklių sumų vertinimas, turėtų būti nustatyti Komisijai ir valstybėms narėms taikytini papildomi procedūriniai terminai; 
            
            
               10.siekiant padidinti skaidrumą ir patikslinti valstybių narių teises į gynybą valstybių narių ir Komisijos nesutarimo dėl tradicinių nuosavų išteklių pateikimo atveju, Reglamente (ES, Euratomas) Nr. 609/2014 turėtų būti oficialiai įtvirtinta ir nustatyta peržiūros procedūra. Taip pat reikėtų įtraukti nuostatas, kuriose būtų atspindėta dabartinė mokėjimo su išlygomis praktika, atverianti galimybę kelti bylą prieš Komisiją dėl nepagrįsto praturtėjimo pagal SESV 268 straipsnį ir 340 straipsnio 2 dalį; 
            
            
               11.Reglamento (ES, Euratomas) Nr. 609/2014 6 ir 10a straipsniai turėtų būti priderinti taip, kad būtų galima išbraukti nuorodą į Jungtinei Karalystei taikomą įnašų korekciją ir įtraukti Vokietiją kaip šalį, kuriai taikoma įnašų korekcija sumažinant fiksuotąja suma, kaip nustatyta Tarybos sprendime (ES, Euratomas) 2020/2053
                  13
               ;
            
            
               12.todėl Reglamentas (ES, Euratomas) Nr. 609/2014 turėtų būti atitinkamai iš dalies pakeistas,
            
            
               PRIĖMĖ ŠĮ REGLAMENTĄ:
            
            
               1 straipsnis
            
            
               Reglamentas (ES, Euratomas) Nr. 609/2014 iš dalies keičiamas taip:
            
            
               (1)6 straipsnio 3 dalies trečios pastraipos įvadinis sakinys pakeičiamas taip:
            
            
               „Tačiau PVM pagrįsti nuosavi ištekliai ir BNP pagrįsti nuosavi ištekliai, atsižvelgiant į Danijai, Vokietijai, Nyderlandams, Austrijai ir Švedijai suteikto bendrojo sumažinimo poveikį tiems ištekliams, į pirmoje pastraipoje nurodytas sąskaitas įrašomi tokiu būdu:“;
            
            
               (2)9 straipsnio 1 dalies pirma pastraipa pakeičiama taip:
            
            
               „10, 10a ir 10b straipsniuose nustatyta tvarka kiekviena valstybė narė nuosavus išteklius įskaito į sąskaitą, Komisijos vardu atidarytą ižde arba nacionaliniame centriniame banke, arba į centrinę sąskaitą, kurią Komisija šiuo tikslu atidarė savo pasirinktoje finansų įstaigoje. Jei taikomos neigiamos palūkanos, kaip nurodyta trečioje pastraipoje, nurašyti sumas nuo tos sąskaitos galima tik Komisijos nurodymu.“;
            
            
               (3)10a straipsnis pakeičiamas taip:
            
         
         
            
               „10a straipsnis
            
            
               PVM ir BNP pagrįstų nuosavų išteklių teikimas
            
            
               1.PVM pagrįsti nuosavi ištekliai ir BNP pagrįsti ištekliai, atsižvelgiant į Danijai, Vokietijai, Nyderlandams, Austrijai ir Švedijai suteikto bendrojo sumažinimo poveikį tiems ištekliams, mokami pirmą kiekvieno mėnesio darbo dieną kaip viena dvyliktoji atitinkamų bendrų biudžeto sumų dalis, perskaičiuota į nacionalines valiutas pagal paskutinės kalendorinių metų, einančių prieš biudžetinius metus, dienos valiutų kursus, paskelbtus Europos Sąjungos oficialiojo leidinio C serijoje.
            
            
               2.Specialiems Europos žemės ūkio garantijų fondo išlaidų apmokėjimo poreikiams patenkinti pagal Europos Parlamento ir Tarybos reglamentą (ES) Nr. 1307/2013
                  14
                ir atsižvelgdama į Sąjungos iždo padėtį, Komisija gali paprašyti, kad valstybės narės iki dviejų mėnesių paankstintų per pirmą finansinių metų ketvirtį biudžete numatytų PVM pagrįstų nuosavų išteklių ir BNP pagrįstų nuosavų išteklių sumų vienos dvyliktosios arba jos dalinės sumos mokėjimą, atsižvelgiant į Danijai, Vokietijai, Nyderlandams, Austrijai ir Švedijai suteikto bendrojo sumažinimo poveikį tiems ištekliams.
            
            
               Laikydamasi trečios pastraipos, specialiems Europos struktūrinių ir investicijų fondų išlaidų apmokėjimo poreikiams patenkinti pagal Europos Parlamento ir Tarybos reglamentą (ES) Nr. 1303/2013
                  15
                ir atsižvelgdama į Sąjungos iždo padėtį, Komisija gali paprašyti, kad valstybės narės paankstintų per pirmuosius šešis finansinių metų mėnesius biudžete numatytų PVM pagrįstų nuosavų išteklių ir BNP pagrįstų nuosavų išteklių sumų vienos dvyliktosios dalies ne daugiau kaip papildomos pusės sumos mokėjimą, atsižvelgiant į Danijai, Vokietijai, Nyderlandams, Austrijai ir Švedijai suteikto bendrojo sumažinimo poveikį tiems ištekliams.
            
            
               Bendra suma, kurią Komisija gali paprašyti valstybių narių paankstinti tą patį mėnesį pagal pirmą ir antrą pastraipas, bet kuriuo atveju neviršija sumos, atitinkančios dvi papildomas dvyliktąsias dalis.
            
            
               Pasibaigus pirmiesiems šešiems mėnesiams prašomas mėnesio mokėjimas negali būti didesnis už vieną dvyliktąją PVM ir BNP pagrįstų nuosavų išteklių dalį ir neviršyti tuo tikslu į biudžetą įskaitytų sumų.
            
            
               Komisija valstybėms narėms apie tai praneša iš anksto, ne vėliau kaip likus dviem savaitėms iki mokėjimo, prašomo pagal pirmą ir antrą pastraipas.
            
            
               Komisija pakankamai iš anksto ir ne vėliau kaip likus šešioms savaitėms iki mokėjimo, prašomo pagal antrą pastraipą, informuoja valstybes nares apie savo ketinimą prašyti tokio mokėjimo.
            
            
               Tiems išankstiniams mokėjimams taikoma 4 dalis, dėl kiekvienų metų sausio mėn. mokėtinos sumos, ir 5 dalis, taikytina, jeigu iki finansinių metų pradžios biudžetas nebuvo galutinai patvirtintas.
            
            
               Išimtiniais ir tinkamai pagrįstais atvejais valstybė narė gali prašyti, kad Komisija leistų iš anksto pateikti nuosavus išteklius, ypač tokiomis aplinkybėmis, kai metų pabaigoje yra tvirtinami taisomieji biudžetai. Valstybė narė pateikia tinkamai pagrįstą prašymą, apie jį iš anksto pranešusi bent prieš tris savaites. Komisija įvertina prašymą, atsižvelgdama į iždo padėtį ir Komisijos likvidumo poreikius. Valstybė narė gali atlikti išankstinį mokėjimą tik gavusi Komisijos leidimą. Visas papildomas išlaidas, susijusias su šiuo išankstiniu teikimu, turi padengti jo prašanti valstybė narė.
            
            
               3.Bet kokiam vienodo PVM pagrįstų nuosavų išteklių tarifo, BNP pagrįstų nuosavų išteklių tarifo, Danijai, Vokietijai, Nyderlandams, Austrijai ir Švedijai suteikto bendrojo sumažinimo finansavimo pakeitimui padaryti būtina galutinai priimti taisomąjį biudžetą ir dėl jo dar kartą tikslinamos dvyliktosios dalys, kurios sumokėtos nuo finansinių metų pradžios.
            
            
               Tie pakartotiniai tikslinimai vykdomi atliekant pirmą įskaitymą po galutinio taisomojo biudžeto priėmimo, jei jis priimamas iki mėnesio šešioliktos dienos. Kitais atvejais patikslinimai daromi po antrojo mokėjimo, galutinai patvirtinus biudžetą. Nukrypstant nuo Finansinio reglamento 10 straipsnio, tos pakartotinai patikslintos sumos įskaitomos į atitinkamo taisomojo biudžeto finansinių metų sąskaitas.
            
            
               4.Kiekvienų finansinių metų sausio mėnesio dvyliktosios dalys apskaičiuojamos pagal Sutarties dėl Europos Sąjungos (SESV) veikimo 314 straipsnio 2 dalyje minėtame biudžeto projekte nurodytas sumas, perskaičiuotas į nacionalines valiutas pagal pirmosios kurso nustatymo dienos po kalendorinių metų, einančių prieš biudžetinius metus, gruodžio 15 dienos valiutų kursus. Patikslinimas daromas kito mėnesio įrašo atžvilgiu.
            
            
               5.Jeigu likus bent dviem savaitėms iki kitų finansinių metų sausio mėn. įrašo biudžetas nebuvo galutinai patvirtintas, pirmąją kiekvieno mėnesio darbo dieną, įskaitant sausio mėnesį, valstybės narės sumoka vieną dvyliktąją PVM pagrįstų nuosavų išteklių ir BNP pagrįstų nuosavų išteklių, atsižvelgiant į Danijai, Vokietijai, Nyderlandams, Austrijai ir Švedijai suteikto bendrojo sumažinimo poveikį tiems ištekliams, įskaitytų į paskutinį galutinai patvirtintą biudžetą, sumos dalį. Patikslinimas daromas pirmąją nustatytą dieną po galutinio biudžeto patvirtinimo, jeigu jis patvirtinamas iki mėnesio šešioliktos dienos. Kitais atvejais patikslinimas daromas antrąją nustatytą dieną po galutinio biudžeto patvirtinimo.
            
            
               6.Jei pagal Europos Parlamento ir Tarybos reglamento (ES) 2019/516
                  16
                2 straipsnio 2 dalį keičiami BNP duomenys, dėl to neatliekama Danijai, Vokietijai, Nyderlandams, Austrijai ir Švedijai suteikto bendrojo sumažinimo finansavimo peržiūra.“;
            
            
               (4)10b straipsnis iš dalies keičiamas taip:
            
            
               (a)5 dalies trečia pastraipa pakeičiama taip:
            
            
               „Komisija apie taip apskaičiuotas sumas valstybes nares informuoja iki metų, einančių po metų, kuriais buvo pateikti patikslinimams reikalingi duomenys, vasario 1 d. Kiekviena valstybė narė į 9 straipsnio 1 dalyje nurodytą sąskaitą grynąją sumą įrašo metų, einančių po metų, kuriais Komisija pranešė valstybėms narėms apie apskaičiuotas sumas, kovo mėn. pirmą darbo dieną.“;
            
            
               (b)įterpiama 7 dalis:
            
         
         
            
               „7. Jeigu valstybė narė ir Komisija negali susitarti dėl PVM pagrįstų nuosavų išteklių konkrečių patikslinimų, nurodytų šio straipsnio 2 dalies pirmos pastraipos c punkte, valstybė narė gali prašyti, kad Komisija peržiūrėtų savo vertinimą pagal 13b straipsnį.“;
            
            
               (5)12 straipsnis iš dalies keičiamas taip:
            
            
               (a)3 dalis pakeičiama taip:
            
            
               „3. Atsisakoma siekti atgauti delspinigių sumas, nesiekiančias 1 000 EUR.“;
            
            
               (b)5 dalies trečia pastraipa pakeičiama taip:
            
            
               „Bendras padidinimas pagal pirmą ir antrą pastraipas neviršija 16 procentinių punktų. Padidinimo apribojimas iki 16 procentinių punktų taikomas bet kokiam atvejui, kai apie palūkanų sumą valstybei narei nebuvo pranešta prieš ...[įrašyti šio (iš dalies keičiančio) reglamento įsigaliojimo datą]. Padidinta norma taikoma visą vėlavimo laikotarpį.“;
            
            
               (6)13 straipsnis iš dalies keičiamas taip:
            
            
               (a)2 dalies penkta pastraipa pakeičiama taip:
            
            
               „Jei gaunama mokėjimų dalis, maksimalus penkerių metų laikotarpis prasideda paskutinio atlikto mokėjimo dieną tais atvejais, kai skola neišnyksta. Maksimalus dešimties metų laikotarpis nuo dienos, kai suma buvo nustatyta pagal 2 straipsnį, neviršijamas, nepriklausomai nuo administracinių arba teisminių skundų ar dalinių mokėjimų.“;
            
            
               (b)4 dalies antra pastraipa pakeičiama taip:
            
            
               „Kai Komisija mano, kad būtina paprašyti papildomos informacijos, šešių mėnesių terminas prasideda po paprašytos papildomos informacijos gavimo dienos. Atitinkama valstybė narė pateikia papildomą informaciją per tris mėnesius.“;
            
            
               (c)įterpiama 5 dalis:
            
            
               „5. Jeigu valstybė narė ir Komisija negali susitarti dėl priežasčių, nurodytų šio straipsnio 2 dalies pirmoje pastraipoje, valstybė narė gali prašyti, kad Komisija peržiūrėtų savo vertinimą pagal 13b straipsnį.“;
            
            
               (7)įterpiamas šis IIIa skyrius:
            
            
               „IIIa SKYRIUS
            
            
                  MOKĖJIMAS SU IŠLYGOMIS IR PERŽIŪROS PROCEDŪRA
            
            
               13a straipsnis
            
            
               Mokėjimas su išlygomis
            
            
               1.Valstybės narės ir Komisijos nesutarimo, nurodyto 10b straipsnio 7 dalyje arba 13 straipsnio 5 dalyje, arba nesutarimo dėl kitų į Sąjungos biudžetą mokėtinų tradicinių nuosavų išteklių sumų atveju valstybė narė, atlikdama ginčijamos sumos mokėjimą, gali daryti išlygas dėl Komisijos pozicijos.
            
            
               2.Sumokėjus mokėjimo su išlygomis sumą į 9 straipsnyje nurodytą sąskaitą 12 straipsnyje nurodytas laikotarpis, kuriuo skaičiuojamos palūkanos, nutraukiamas.
            
         
         
            
               13b straipsnis
            
            
               Peržiūros procedūra
            
            
               1.Valstybės narės ir Komisijos nesutarimo, nurodyto 13 straipsnio 5 dalyje, arba nesutarimo dėl kitų į Sąjungos biudžetą mokėtinų tradicinių nuosavų išteklių sumų atveju valstybė narė gali prašyti, kad Komisija peržiūrėtų savo vertinimą per tris mėnesius nuo jo gavimo dienos. Valstybės narės ir Komisijos nesutarimo, nurodyto 10b straipsnio 7 dalyje minimo atveju valstybė narė gali prašyti, kad Komisija peržiūrėtų savo vertinimą per du mėnesius nuo jo gavimo dienos. Išskyrus atvejus, nurodytus 10b straipsnio 7 dalyje, tokiame prašyme nurodomos priežastys, kodėl prašoma peržiūros, ir pateikiami patvirtinamieji dokumentai. Prašymas ir tolesnė procedūra nekeičia valstybių narių prievolės pateikti nuosavus išteklius, kai jie tampa mokėtini į Sąjungos biudžetą.
            
            
               2.Komisija per šešis mėnesius nuo 1 dalyje nurodyto prašymo dienos pateikia valstybei narei savo pastabas dėl prašyme nurodytų priežasčių. Kai Komisija mano, kad būtina paprašyti papildomos informacijos, šešių mėnesių terminas prasideda po paprašytos papildomos informacijos gavimo dienos. Atitinkama valstybė narė pateikia papildomą informaciją per tris mėnesius. Valstybės narės ir Komisijos nesutarimo, nurodyto 10b straipsnio 7 dalyje, atveju Komisija pateikia valstybei narei savo pastabas dėl prašyme nurodytų priežasčių per tris mėnesius nuo prašymo gavimo dienos.
            
            
               3.Jei valstybė narė negali pateikti jokios papildomos peržiūros procedūrai svarbios informacijos, ji gali prašyti, kad Komisija atsakytų remdamasi turima informacija. Tokiu atveju šešių mėnesių terminas prasideda nuo to prašymo gavimo dienos.
            
            
               4.Jei valstybė narė pateikia ieškinį dėl Komisijos sprendimo, priimto pagal Reglamento (EEB, Euratomas) Nr. 1553/89 9 straipsnio 1a dalį, panaikinimo ir jeigu Komisija dar nėra atsakiusi pagal peržiūros procedūrą, susijusią su tuo pačiu PVM patikslinimu, Komisija laikinai sustabdo peržiūros procedūrą, kol laukiama galutinio Europos Sąjungos Teisingumo Teismo sprendimo.“. 
            
            
               2 straipsnis
            
            
               Įsigaliojimas
            
            
               Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
            
            
               Šis reglamentas privalomas visas ir tiesiogiai taikomas visose valstybėse narėse.
            
            
               Priimta Briuselyje
            
            
               
                     Tarybos vardu
               
               
                     Pirmininkas
               
            
            
               FINANSINĖ TEISĖS AKTO PASIŪLYMO PAŽYMA. PAJAMOS. PASIŪLYMAMS, KURIE DARO POVEIKĮ BIUDŽETO PAJAMOMS
            
            
               1.PASIŪLYMO PAVADINIMAS
            
            
               Reglamento (ES, Euratomas) Nr. 609/2014 pakeitimas
            
            
               2.BIUDŽETO EILUTĖS
            
            
               Pajamų eilutė (skyrius / straipsnis / punktas): 
            
            
               1 ir 2 antraštinės dalys (21 skyrius) ir 410 straipsnis
            
            
               3.FINANSINIS POVEIKIS
            
         
         
            
               ◻
                     Pasiūlymas finansinio poveikio neturi.
            
            
               ✕
                     Pasiūlymas neturi finansinio poveikio išlaidoms, bet turi finansinį poveikį pajamoms.
            
            
               ◻
                     Pasiūlymas turi finansinį poveikį asignuotosioms pajamoms.
            
            
               Poveikis yra toks: 
            
            
               (mln. EUR, dešimtųjų tikslumu)
            
            
                     
                        Pajamų eilutė
                     
                  
                  
                     
                        Poveikis pajamoms
                           17
                        
                     
                  
                  
                     
                        XX mėnesių laikotarpis, prasidedantis mmmm mm dd (jei taikoma)
                     
                  
                  
                     
                        N metai
                     
                     
                  
               
                     
                        1 antraštinė dalis
                     
                  
                  
                     
                        -
                     
                  
                  
                     
                  
                  
                     
                        2021
                     
                  
               
                     
                        2 antraštinė dalis / 21 skyrius
                     
                  
                  
                     
                        -
                     
                  
                  
                     
                  
                  
                     
                        2021
                     
                  
               
                     
                        410 straipsnis
                     
                  
                  
                     
                        Bus nurodyta
                     
                  
                  
                     
                  
                  
                     
                        2021
                     
                  
               
            
                     
                        Padėtis pradėjus taikyti priemonę
                     
                  
               
                     
                        Pajamų eilutė
                     
                  
                  
                     
                        2022
                     
                  
                  
                     
                        2023
                     
                  
                  
                     
                        2024
                     
                  
                  
                     
                        2025
                     
                  
                  
                     
                        2026
                     
                  
               
                     
                        1 antraštinė dalis
                     
                  
                  
                     
                        -
                     
                  
                  
                     
                        -
                     
                  
                  
                     
                        -
                     
                  
                  
                     
                        -
                     
                  
                  
                     
                        -
                     
                  
               
                     
                        2 antraštinė dalis / 21 skyrius
                     
                  
                  
                     
                        -
                     
                  
                  
                     
                        -
                     
                  
                  
                     
                        -
                     
                  
                  
                     
                        -
                     
                  
                  
                     
                        -
                     
                  
               
                     
                        410 straipsnis
                     
                  
                  
                     
                  
                  
                     
                  
                  
                     
                  
                  
                     
                  
                  
                     
                  
               
               4.KOVOS SU SUKČIAVIMU PRIEMONĖS
            
            
               Nereikia imtis jokių priemonių.
            
            
               5.KITOS PASTABOS
            
            
               Pasiūlymu siekiama sustiprinti ir pagerinti Tarybos reglamento (ES, Euratomas) Nr. 609/2014 veikimą. Jame numatomos administracinės priemonės, kuriomis siekiama valstybėms narėms palengvinti nuosavų išteklių teikimo procesą. Jos apima priemones nuspėjamumui teikiant nuosavus išteklius padidinti, pvz., galimybę atlikti išankstinius mokėjimus arba pasiūlymus dėl likučių apskaičiavimo metodo pakeitimo.
            
            
               Abu pasiūlymai neturi poveikio biudžetui. Nuostatos, pagal kurią valstybės narės teikia patikslintas sumas kitais (N+ 2) metais, poveikis biudžetui yra neutralus, nes valstybių narių prievolė mokėti tiesiog nukeliama į kitus biudžetinius metus. Taigi visuotiniu mastu taikomo likučių apskaičiavimo metodo poveikis ES biudžetui išliks neutralus.
            
            
               Pasiūlymu taip pat numatomi tam tikri procedūriniai pakeitimai, t. y. juo kodifikuojama tvarka, pagal kurią ginčo atveju vyksta konstruktyvus Komisijos ir valstybių narių dialogas ir keitimasis informacija. Šia peržiūros procedūra siekiama pagerinti nuosavų išteklių teikimo procesą, užtikrinant Komisijos ir valstybių narių bendradarbiavimo ir bendravimo aiškumą bei skaidrumą. Siūloma peržiūros procedūra neturi finansinio poveikio Sąjungai. 
            
            
               Galiausiai pasiūlymu išplečiama delspinigių padidinimo apribojimo taikymo sritis, įtraukiant į ją visus atvejus. Bazinę normą viršijantis delspinigių padidinimas Tarybos reglamentu (ES, Euratomas) 2016/804 jau buvo apribotas iki 16 procentinių punktų (16 proc. apribojimas). Tačiau šis apribojimas netaikomas atvejams, apie kuriuos jau buvo žinoma iki 2016 m. spalio 1 d. Padidinimo apribojimo taikymas visiems atvejams lems tai, kad į ES biudžetą bus mažiau surenkama delspinigių pajamų. Jo finansinis poveikis, nustatytas remiantis kelerių praėjusių metų (nuo Tarybos reglamento (ES, Euratomas) 2016/804 įsigaliojimo) orientacinėmis sumomis, yra 27,5 mln. EUR per metus.
            
         
         
            
                  
                     (1)
                  
                        142 punktas: „Kalbant apie Tarybos reglamentą dėl nuosavų išteklių teikimo metodų ir tvarkos ir dėl priemonių, skirtų grynųjų pinigų poreikiui patenkinti, Komisijos prašoma įvertinti galimybę pateikti pasiūlymą dėl jo peržiūros, kad būtų galima įveikti nuosavų išteklių teikimo iššūkius“.
               
               
                  
                     (2)
                  
                        2014 m. gegužės 26 d. Tarybos reglamentas (ES, Euratomas) Nr. 609/2014 dėl tradicinių, PVM ir BNP pagrįstų nuosavų išteklių teikimo metodų ir tvarkos ir dėl priemonių, skirtų grynųjų pinigų poreikiui patenkinti, OL L 168, 2014 6 7, p. 39.
               
               
                  
                     (3)
                  
                        2014 m. gegužės 26 d. Tarybos sprendimas dėl Europos Sąjungos nuosavų išteklių sistemos (2014/335/ES, Euratomas), OL L 168, 2014 6 7, p. 105.
               
               
                  
                     (4)
                  
                        2021 m. balandžio 30 d. Tarybos reglamentas (ES, Euratomas) 2021/770 dėl neperdirbtų plastiko pakuočių atliekų kiekiu pagrįstų nuosavų išteklių apskaičiavimo, dėl tų nuosavų išteklių teikimo metodų ir tvarkos, dėl priemonių, skirtų grynųjų pinigų poreikiui patenkinti, ir dėl bendrosiomis nacionalinėmis pajamomis pagrįstų nuosavų išteklių tam tikrų aspektų, OL L 165, 2021 5 11, p. 15.
               
               
                  
                     (5)
                  
                        2020 m. gruodžio 16 d. Europos Parlamento, Europos Sąjungos Tarybos ir Europos Komisijos tarpinstitucinis susitarimas dėl biudžetinės drausmės, bendradarbiavimo biudžeto klausimais ir patikimo finansų valdymo, taip pat dėl naujų nuosavų išteklių, įskaitant veiksmų gaires dėl naujų nuosavų išteklių nustatymo, OL L 433I, 2020 12 22, p. 28. 
               
               
                  
                     (6)
                  
                        2020 m. gruodžio 14 d. Tarybos sprendimas (ES, Euratomas) 2020/2053 dėl Europos Sąjungos nuosavų išteklių sistemos, OL L 424, 2020 12 15, p. 1. 
               
               
                  
                     (7)
                  
                        2021 m. balandžio 30 d. Tarybos reglamentas (ES, Euratomas) 2021/768, kuriuo nustatomos Europos Sąjungos nuosavų išteklių sistemos įgyvendinimo priemonės, OL L 165, 2021 5 11, p. 1.
               
               
                  
                     (8)
                  
                        2021 m. balandžio 30 d. Tarybos reglamentas (ES, Euratomas) 2021/769, kuriuo iš dalies keičiamas Reglamentas (EEB, Euratomas) Nr. 1553/89 dėl galutinių vienodų nuosavų išteklių, kaupiamų iš pridėtinės vertės mokesčio, surinkimo priemonių, OL L 165, 2021 5 11, p. 9.
               
               
                  
                     (9)
                  
                        „Taryba, remdamasi Komisijos pasiūlymu bei pasikonsultavusi su Europos Parlamentu ir Audito Rūmais, nustato būdus ir tvarką, kaip biudžeto pajamos, numatytos pagal susitarimus dėl Sąjungos nuosavų išteklių, tampa prieinamos Komisijai, ir nustato priemones, taikomas prireikus patenkinti grynųjų pinigų poreikį.“ 
               
               
                  
                     (10)
                  
                        OL C , , p. .
               
               
                  
                     (11)
                  
                        2014 m. gegužės 26 d. Tarybos reglamentas (ES, Euratomas) Nr. 609/2014 dėl tradicinių, PVM ir BNP pagrįstų nuosavų išteklių teikimo metodų ir tvarkos ir dėl priemonių, skirtų grynųjų pinigų poreikiui patenkinti (OL L 168, 2014 6 7, p. 39).
               
               
                  
                     (12)
                  
                        2016 m. gegužės 17 d. Tarybos reglamentas (ES, Euratomas) 2016/804, kuriuo iš dalies keičiamas Tarybos reglamentas (ES, Euratomas) Nr. 609/2014 dėl tradicinių, PVM ir BNP pagrįstų nuosavų išteklių teikimo metodų ir tvarkos ir dėl priemonių, skirtų grynųjų pinigų poreikiui patenkinti (OL L 132, 2016 5 21, p. 85).
               
               
                  
                     (13)
                  
                        2020 m. gruodžio 14 d. Tarybos sprendimas (ES, Euratomas) 2020/2053 dėl Europos Sąjungos nuosavų išteklių sistemos, kuriuo panaikinamas Sprendimas 2014/335/ES, Euratomas (OL L 424, 2020 12 15, p. 1). 
               
               
                  
                     (14)
                  
                        2013 m. gruodžio 17 d. Europos Parlamento ir Tarybos reglamentas (ES) Nr. 1307/2013, kuriuo nustatomos pagal bendros žemės ūkio politikos paramos sistemas ūkininkams skiriamų tiesioginių išmokų taisyklės ir panaikinami Tarybos reglamentas (EB) Nr. 637/2008 ir Tarybos reglamentas (EB) Nr. 73/2009 (OL L 347, 2013 12 20, p. 608).
               
               
                  
                     (15)
                  
                        2013 m. gruodžio 17 d. Europos Parlamento ir Tarybos reglamentas (ES) Nr. 1303/2013, kuriuo nustatomos Europos regioninės plėtros fondui, Europos socialiniam fondui, Sanglaudos fondui, Europos žemės ūkio fondui kaimo plėtrai ir Europos jūros reikalų ir žuvininkystės fondui bendros nuostatos ir Europos regioninės plėtros fondui, Europos socialiniam fondui ir Sanglaudos fondui taikytinos bendrosios nuostatos, ir panaikinamas Tarybos reglamentas (EB) Nr. 1083/2006 (OL L 347, 2013 12 20, p. 320).
               
               
                  
                     (16)
                  
                        2019 m. kovo 19 d. Europos Parlamento ir Tarybos reglamentas (ES) 2019/516 dėl bendrųjų nacionalinių pajamų rinkos kainomis derinimo, kuriuo panaikinama Tarybos direktyva 89/130/EEB, Euratomas ir Tarybos reglamentas (EB, Euratomas) Nr. 1287/2003 (OL L 91, 2019 3 29, p. 19).
               
               
                  
                     (17)
                  
                        Tradiciniai nuosavi ištekliai (žemės ūkio muitai, cukraus mokesčiai, kiti muitai) turi būti nurodomi grynosiomis sumomis, t. y. iš bendros sumos atskaičius 20 proc. surinkimo sąnaudų.